הוועדה לענייני ביקורת המדינה, כנסת 23, פרוטוקול מספר 77, 2020-10-26 09:00

עפר שלח: בוקר טוב לכולם, היום יום שני, ח' בחשון התשפ"א 26 באוקטובר 2020, הוועדה תערוך היום שלושה דיונים רצופים בשלוש פנים שונות של המשבר.

עפר שלח: ב-14:00 יגיע דוח מבקר המדינה ויוצג פה הצגה מדויקת ורבת פרטים של הכשל המערכתי הכבד בטיפול בקורונה.

עפר שלח: נפרק את הדוח לחלקיו ונדון בו בהרחבה החל מהשבוע הבא בסדרה של ישיבות.

עפר שלח: היום נדון במשבר המעונות, המסעדנים, החינוך הבלתי-פורמלי.

עפר שלח: כל הדברים הללו הם פנים של הטיפול הכושל במשבר הקורונה, שזה שלא מתקבלות החלטות מדיניות שלמעשה יאפשרו לחיות על יד הקורונה ולקיים שגרת חיים ראויה שתאפשר גם רווחה כלכלית ואפשרות לעבוד למאות אלפי אנשים, וגם תפתור שאלות חינוכיות, חברתיות ואחרות שסובלות מאוד עקב המשבר הזה.

עפר שלח: כל זה מתחבר יחד לתמונה מאוד קשה שעכשיו, עם היציאה מהסגר השני והורדת חלק מהמגבלות, החובה הראשונה במעלה – הוועדה תנסה לתרום את חלקה אבל היא לא ליד שולחן מקבלי ההחלטות – החובה הראשונה במעלה היא לעצב חיים בנוכחות משבר הקורונה.

עפר שלח: יש להפסיק את החשיבה שהפתרון היחיד שיש לעליית התחלואה הוא הטלת שמיכת חנק על החיים הישראלים ולחנוק את פרנסת האזרחים, ואת חיי החברה.

עפר שלח: הדבר גורם נזק היקפי שמשמעותו אולי גדולה יותר מהנזק הבריאותי של הקורונה.

עפר שלח: במובן הזה תצא מפה הקריאה, בכל דיון בנפרד ובאופן כללי, וגם בדיון שנערוך לאחר הגשת דוח המבקר היום, לשנות את המדיניות וההסתכלות, לשנות את דרך הטיפול בקורונה כדי שלא נצטרך לחזור לפה שבוע אחרי שבוע, דיון אחרי דיון, ולדון בסוגיות הפרטניות הללו.

עפר שלח: לפני שנתחיל, מישהו מחברי הכנסת רוצה לדבר?

עפר שלח: אם כך נתחיל לדון במצוקת הגנים הפרטיים.

עפר שלח: אלפי גנים פרטיים בישראל כבר נסגרו, הדבר יוצר בעיית פרנסה למי שהפעיל אותם, וגם בעיה קשה מאוד להורים שאינם יכולים לחזור לעבוד.

עפר שלח: הגנים הפרטיים מהווים חלק לא קטן ממערכת החינוך לגיל הרך ועכשיו הורים לא מוצאים גנים להחזיר אליהם את הילדים ולא מבינים איך הם יטפלו בסופו של דבר בילדים שלהם ובצורך שלהם לחזור לעבוד.

עפר שלח: זהו דיון מעקב בדוח מבקר המדינה לגבי משפחתונים ומעונות יום, אבקש להעלות את נציג משרד המבקר, רן ויזל, בבקשה.

רן ויזל: שלום לכולם.

עפר שלח: שלום רן, זהו דיון מעקב על דוח שאינו מהיום.

עפר שלח: אני רוצה לשאול את השאלה שאני שואל קבוע בדיונים האלה, קראתי את הדוחות ואני לא רוצה להקדים את הדוח החדש שיוגש בצהריים.

עפר שלח: האם למשרד מבקר המדינה יש מה להוסיף או מה להגיד כפתיחה לדיון שלנו היום?

רן ויזל: אני לא חושב, הדוח שעשינו אז כיוון לנושא ספציפי על הפיקוח על מעונות היום.

רן ויזל: אין לי מה להוסיף מעבר למה שנאמר אז, שהפיקוח היה וגם נשמע אז שבעצם לא השתנה דבר, אין לי מה להוסיף בדבר הזה.

עפר שלח: תודה, קרן איוס, בבקשה.

קרן אוחנה איוס: שלום לכולם.

עפר שלח: אבקש שתציגי לנו את התמונה הרחבה, כמה גני ילדים נסגרו, כמה גנים עומדים בסכנת סגירה, מה הבעיות הכלליות שעומדות בפנינו, בבקשה.

קרן אוחנה איוס: אתן נתונים ואולי נקבל עוד תמונת מצב מהרשות לעסקים קטנים ובינוניים.

קרן אוחנה איוס: אנחנו פתחנו את משבר הקורונה במרץ שעבר באיזושהי נקודת מפנה עם חוק הפיקוח שנתבקשנו לעשות כל מיני מטלות ושינויים לטובת החוק.

קרן אוחנה איוס: כבר אז היינו בנקודת מוצא שהיא לא טובה.

קרן אוחנה איוס: את המשבר הראשון צלחנו בשן ועין, בקושי רב, עם כ-15% מסגרות שנסגרו, מעל 10,000 מסגרות יש לפעוטות, אם אנחנו מורידים את המשפחתונים אז בקרב הגנים שמעל שבעה ילדים נסגרו לנו כ-2,000.

קרן אוחנה איוס: אנחנו עוד איכשהו הצלחנו עם קביים של מענק סקטוריאלי להחזיק מעט את הראש מעל המים.

קרן אוחנה איוס: פתחנו שנה בצורה מאוד קשה עם אחוזי רישום נמוכים, ילדים שנשארו בבתים כתוצאה מאבטלה גדולה במשק מכך שהורים נשארו בחל"ת.

קרן אוחנה איוס: אנחנו התחלנו בנקודה כלכלית מאוד נמוכה עם משברים מול בעלי בתים, עם היתכנות של חוק המצלמות, קורסים של התנהלות בטוחה, קורסי עזרה ראשונה, מחסור גדול בכוח אדם וגם, נצא מנקודת הנחה שהמדינה פרסמה ידיעה שנצא לסגר בחגים, גם ההורים שהיו רשומים לגנים עשו דחייה לכניסה לחודש נובמבר, מה שגרם לנו להתחיל באחוזים מאוד נמוכים.

קרן אוחנה איוס: כאשר ההוצאות נשארו בעינן וההכנסות שואפות לאפס.

קרן אוחנה איוס: לתוך המשבר הספציפי הזה נכנסו קריטריונים של מענקי המדינה שרובנו לא עומדים בהם.

קרן אוחנה איוס: רוב הגנים הפרטיים לא זכאים להלוואות בערבות מדינה.

קרן אוחנה איוס: המענקים הם מינוריים, בפעימות הראשונה והשנייה ניתנו מענקים על סך 6,000 שקלים, זה לא מכסה אפילו שכירות.

קרן אוחנה איוס: כל זאת בזמן שאנחנו נאלצנו להחזיר להורים עשרות אלפי שקלים.

קרן אוחנה איוס: אתמול נתנה הקולגה שלי דוגמה שהיא צריכה להחזיר להורים עבור הסגר בספטמבר כ-90,000 שקלים והמענק שקיבלה עומד על 6,000.

קרן אוחנה איוס: אני לא יודעת איפה הפרופורציות ואיך אנחנו יכולות לשרוד.

קרן אוחנה איוס: מבחינת נתונים רק נשים על השולחן: הגנים הפרטיים מטפלים בכ-350,000 ילדים.

קרן אוחנה איוס: אם אנחנו לא מספקים את המענה הזה המדינה תישאר במשבר מתמשך.

קרן אוחנה איוס: מעונות היום הציבוריים נותנים מענה ל-23% מהילדים, 77% נמצאים בסקטור הפרטי.

קרן אוחנה איוס: אם מישהו לא ישים איזושהי רשת ביטחון מתחת לגנים הפרטיים המשבר יהיה הרבה מעבר לקורונה.

קרן אוחנה איוס: מדובר בגילאי לידה–שלוש והם חייבים השגחה מתמדת, חייבים את המבוגר האחראי לידם, ואנחנו המבוגר האחראי.

קרן אוחנה איוס: לצערי אנחנו נתקלים בדלתות סגורות מצד משרד האוצר שמתכחש להתחייבויותיו מסבב א', אם יש כאן נציגי משרד האוצר – זו האמת.

קרן אוחנה איוס: אנחנו יצרנו מתווה מאוד הוגן מול משרד המשפטים, שבו נאמר שכאשר סגר יארך מעל 30 ימים המדינה תיכנס בנעלי הפיצוי.

קרן אוחנה איוס: כרגע אנחנו חיים על התפלפלות: "אם העובדים בחל"ת, אם המדינה נותנת מענקים, אם המדינה נותנת מקדמות", אם לסבתא שלי היו גלגלים.

קרן אוחנה איוס: המענקים והמקדמות ישולמו אחרי שינפיקו עבורנו דוחות מס של ספטמבר–אוקטובר, זה יקרה רק בנובמבר.

קרן אוחנה איוס: אנחנו זקוקים לתזרים מזומנים שוטף.

קרן אוחנה איוס: כשילד מגיע לגן הוא צריך את אשת הצוות, האוכל, המשחקים, הזמינות שלנו אליו.

קרן אוחנה איוס: הוא לא יכול לחכות שהמדינה תיתן לי בנובמבר 6,000 שקלים.

קרן אוחנה איוס: הנה, תסתכלו, אני בגן ילדים שנמצא בחצי תפוסה, חסר בכוח אדם, מחזיק בתזרים מזומן ששואף לאפס, לא יכולה אפילו להעביר כרטיס אשראי כדי לדאוג לבסיס של הבסיס עבור הילדים.

קרן אוחנה איוס: אני שואלת לאן עוד, גם כך במענק הסקטוריאלי תקצבו אותנו 350 שקלים לילד ברף הנמוך ואחר כך זה טיפס.

קרן אוחנה איוס: אני לא מבינה למה המדינה לא יכולה להישאר עם מתווה שהיא יצרה טוב ונתנה לנו רשת ביטחון.

קרן אוחנה איוס: יש לשכפל מתווה זה גם עבור סבב ב'.

קרן אוחנה איוס: אני מודיעה לכם חגיגית שאחרי שנסגרו 500 גנים בסבב זה, בסבב ג' אנחנו לא נשרוד.

קרן אוחנה איוס: הילדים האלה יהיו בבית.

קרן אוחנה איוס: אנחנו לא יכולים ללמד בזום, אנחנו לא יכולים לא לגעת בילדים ולא לחבק אותם.

קרן אוחנה איוס: גם כך הנחיות משרד הבריאות מאלצות אותנו להוצאות כאלו ואחרות בכוח אדם.

קרן אוחנה איוס: אנחנו באמת משתדלים, אנחנו פה מכל הלב, אבל הדברים נופלים על אוזניים ערלות.

קרן אוחנה איוס: חברי הוועדה הנכבדים, אנחנו צריכים את העזרה שלכם.

עפר שלח: כדי שנושיט יד אנחנו צריכים להבין בדיוק על מה אנחנו מדברים.

עפר שלח: מהו המתווה שאמרת שהצגתם והתקבל על צד ממשלתי אחד ולא על צד ממשלתי שני, את יכולה לפרט אותו?

קרן אוחנה איוס: עבדנו יחד עם משרד המשפטים במשך תקופה ארוכה, פרסמנו מתווה ב-24 באוגוסט שאומר את הדבר הבא: אם גן נכנס לסגר או לבידוד של עד 14 ימים ההורים משתתפים ב-30% מסך הנזק.

קרן אוחנה איוס: זאת אומרת שאנחנו וההורים נושאים יחד ב-100% מהנזק.

קרן אוחנה איוס: לקחנו סיכון וגם סיכוי כי ידענו שקיימת אפשרות של כניסה לכמה מחזורי בידוד.

קרן אוחנה איוס: סמכנו על המדינה שתיקח אחריות לגבי העובדים שיוצאים לבידוד.

קרן אוחנה איוס: כרגע זה עומד בהחלטת בג"ץ ועדיין לא עבר חקיקה סופית, 50/50 שגם זה חתיכת נזק עבורנו.

קרן אוחנה איוס: בין 14–30 ימים ההורים משתתפים ב-10%, הגן לוקח על עצמו 90% מהנזק.

קרן אוחנה איוס: המדינה תשפה את הגן במענק ירידה בין מחזורים.

קרן אוחנה איוס: כל זאת בהנחה שיש ירידה מהשנה שעברה.

קרן אוחנה איוס: זה לא לוקח בחשבון מסגרות שנפתחו השנה או שפתחו טוב בשנה שעברה ונפלו במרץ.

קרן אוחנה איוס: אנחנו עומדים מול שוקת שבורה.

קרן אוחנה איוס: מעל 30 ימים אין שום השתתפות מצד ההורים, כל נטל הנזק נופל עלינו.

קרן אוחנה איוס: אנחנו הסכמנו למשפט אחד שכתוב במתווה: מעל 30 ימים המדינה תשפה באמצעות מענקים או חל"ת לעובדים וכולי.

קרן אוחנה איוס: ברור לנו שמה שנעשה כרגע בתוכנית הכלכלית של שר האוצר אינו תומך בגנים הפרטיים ואינו מספק לנו רבע של פתרון כדי להמשיך לשרוד.

קרן אוחנה איוס: אני מתכוונת גם לעתיד הרחוק ועל סבבים עתידיים אם יהיו.

קרן אוחנה איוס: יש לחשוב גם על הצורך שייווצר לעמוד בחוק הפיקוח - - -

עפר שלח: קרן, נקטעת, רק כדי להבהיר: המתווה כמו שאת מציגה אותו מכוון לגן במתכונת שבה באופן עקרוני הגנים פתוחים, וגן ספציפי נכנס להסגר בגלל ילד חולה או איש צוות חולה.

קרן אוחנה איוס: עד 14 ימים.

עפר שלח: אבל פה אנחנו בסיטואציה שהמדינה סגרה את כולם.

עפר שלח: לא היה בידוד ספציפי, סגרו את כל המערכת.

קרן אוחנה איוס: נכון, ולכן, בגלל שהמערכת הייתה סגורה - - -

עפר שלח: ולזה יש מענה בתוכנית שלכם?

קרן אוחנה איוס: לא.

עפר שלח: אז איך אתם אמורים לעמוד - - -

קרן אוחנה איוס: לצערי אין מענה.

עפר שלח: ברור.

קרן אוחנה איוס: אני חשבתי שלשם כך נתכנסנו.

עפר שלח: אכן, לשם כך נתכנסנו, אני פשוט שואל שאלות הבהרה.

עפר שלח: שאלה אחרונה: למשרד המשפטים אין כסף ואין יכולת לממש תוכניות פיצוי, מול מי אתם עובדים בשאלות שנוגעות לכסף?

קרן אוחנה איוס: אנחנו עובדים ישירות מול אגף התקציבים במשרד האוצר.

קרן אוחנה איוס: אסף וסרצוק ויצחק דניאל, אנשים מהממים ובעלי כוונות טובות.

קרן אוחנה איוס: הם נאחזים בפרשנות של המתווה וביכולות המוגבלות שלהם בתוקף תפקידם על מנת לעזור לנו.

קרן אוחנה איוס: אסבר את אוזנכם בעוד כמה מספרים: בסבב א' הוקצו לגנים 200 מיליון שקלים לתקצוב המענק הסקטוריאלי.

קרן אוחנה איוס: אנחנו השתמשנו בכ-30 מיליון ונשארו 170 מיליון שחוזרים אל משרד האוצר ביום ראשון הקרוב.

קרן אוחנה איוס: המענק תקף עד ה-31 באוקטובר ומעבר לזה לא נוכל להשתמש בו.

קרן אוחנה איוס: גם גנים שכרגע נמצאים בתהליך ביניים לא יכולים להיות זכאים לו כי יש פרוצדורה שהיא מאוד ארוכה ולא רלוונטית.

עפר שלח: למה 170 המיליון לא מומשו, כי לא היה צריך על פי הקריטריונים או כי כמו בדברים אחרים הכסף לא זרם בצינורות?

קרן אוחנה איוס: הכסף זורם בצינורות אבל יש בירוקרטיה ותנאים מקדימים שבעצם דורשים ממנו לעמוד בהם כדי לקבל אותו.

קרן אוחנה איוס: סתם לדוגמה: יש חובה לאישור ראשוני שזה הליך שלנו מול משרד העבודה והרווחה שנותן רישיון זמני לגן ילדים פרטי.

קרן אוחנה איוס: התנאים לקבל את האישור הזה הם לעמוד במספר קורסים של עזרה ראשונה והתנהלות בטוחה שכרגע לא עובדים כי אסור להתקהל.

קרן אוחנה איוס: זה כמו לתת סטייק למי שאין שיניים.

קרן אוחנה איוס: הגננת רוצה את האישור הראשוני ואת המענק אבל אין לה יכולת טכנית לעמוד בפרמטרים שמשרד העבודה מחייב על מנת להגיש בקשה לרשות לעסקים קטנים ובינוניים.

עפר שלח: סליחה על הבורות, אני מנסה להבין איך הדבר הזה קשור עכשיו למענק שנוגע לסגירה עקב קורונה?

קארין אלהרר: משרד האוצר מצא תירוץ - - - חוק הפיקוח על מעונות היום באמת דרש לעשות הסדרה, מעונות היום נדרשו לקבל היתר להפעלת הגן כדי שבסוף יהיה פיקוח, זה דבר מבורך.

קארין אלהרר: אבל, מעניין שבדיוק בנקודת הזמן הזו זה היה הדבר הקריטי.

קארין אלהרר: בואו, תנו להם תקציב כדי להתקיים ואחר כך נבצע את הפיקוח.

קארין אלהרר: אי-אפשר להפוך את הגלגל.

קארין אלהרר: אני אומרת כמי שחוקקה את הפיקוח שאי-אפשר להיתלות בו על מנת למנוע מאותם עסקים פרטיים להתקיים ואת היכולת לתת לילדים מענה.

קארין אלהרר: לא זו הייתה כוונת המחוקק שחוקק את חוק הפיקוח.

קארין אלהרר: זה דבר בלתי-רגיל.

עפר שלח: כמו שברישוי עסקים שלוקח שנים אז עכשיו יגידו להם - - - מענק במכבי אש.

קארין אלהרר: אני רק רוצה לסבר את האוזן: עוד אין תקנות שהגיעו לוועדה, מתי שנוח להם חוק הפיקוח הופל לגולת הכותרת, כשזה נוח זה עדיין לא הגיע לוועדה.

קארין אלהרר: קרן היטיבה לתאר את הסיטואציה.

קרן אוחנה איוס: אשמח לסכם ולומר ששני דברים צריכים להתקיים בתוך הוועדה - - -.

קרן אוחנה איוס: האחד זה שמשרד האוצר יעמוד בהתחייבויותיו ויעביר את התקציב גם - - - תודה.

קארין אלהרר: תודה עבור הדיון, משרד האוצר לכל הפחות צריך להוציא את הכסף שהוא התחייב עליו, אני לא מדברת עדיין על התוספות הנדרשות.

קארין אלהרר: המינימום הוא מימוש הכספים שכבר הוקצו לטובת העניין.

קארין אלהרר: הכי קל לייצר תרגילים בירוקרטיים כדי לטעון שלא הסתדר.

קארין אלהרר: זה צריך להסתדר.

קארין אלהרר: דבר שני, שיהיה ברור: אני לא אומרת לוותר על הפיקוח על מעונות היום.

קארין אלהרר: אני אומרת שיש לפעול בהיגיון, יש לייצר את התשתית, את המקומות, ואז גם נוודא שהדבר הזה עובד כמו שצריך.

קארין אלהרר: אם לא נפעל עכשיו לא יהיה מה לתקן.

עפר שלח: חבר הכנסת קוז'ינוב, בבקשה.

אנדרי קוז'ינוב: תודה, יש פה כמה סוגיות, עיקר ההפסדים של הגנים נובעים מתשלום שכירויות וממסי עירייה.

אנדרי קוז'ינוב: כשאומרים שיש פטור מארנונה עסקית לא כוללים את כל אותם המעונות שלא מוגדרים כעסקים.

אנדרי קוז'ינוב: מלכתחילה הם נדרשים לשלם ארנונה רגילה.

אנדרי קוז'ינוב: אחד הפתרונות זה לפעול מול העיריות שיבטלו באופן כללי את הארנונה.

אנדרי קוז'ינוב: אם זה מוסד חינוכי לגיל הרך אז שלא תיגבה ממנו ארנונה בטווח הזמן של הסגר.

קארין אלהרר: לא כולם מוגדרים כארנונה עסקית.

עפר שלח: זה מה שאמר אנדרי.

עפר שלח: מי שיש לו ארנונה עסקית אז מצבו טוב.

אנדרי קוז'ינוב: לגבי משרד המשפטים: קראתי את המתווה הזה, הבעיה היא שגם אם המתווה מקובל על חלק מארגוני הגנים הוא עדיין לא מחייב, מדובר בהמלצה בלבד, המלצה שמטילה את האחריות גם על הגנים וגם על ההורים.

אנדרי קוז'ינוב: גם ההורים לא שמחים מדבר הזה כי הם צריכים להשתתף בהוצאות שזה יוצר חיכוכים רבים.

אנדרי קוז'ינוב: חלק מהגנים מכניסים את מה שנקרא "סעיף הקורונה" במידה שהגן נסגר והממשלה מוציאה את כולם לסגר אז ההורים ממשיכים לשלם כי הגן צריך לחיות.

אנדרי קוז'ינוב: זה גורם למרמור של ההורים שרואים שהמתווה של משרד המשפטים בכלל לא תופס.

אנדרי קוז'ינוב: לגבי 200 מיליון השקלים, התוכנית שנגמרת ב-31 באוקטובר.

אנדרי קוז'ינוב: מבחינת משרד האוצר, כשמדובר באישור הראשוני, הם אומרים שכל מי שהגיש בקשה לאישור הראשוני ולא עבר את שאר התהליכים הוא זכאי לקבל מענק וגם לקבל את המענק ואת המקדמות לפי התוכנית החדשה.

אנדרי קוז'ינוב: מדובר עדיין במעט מאוד כסף.

אנדרי קוז'ינוב: עדיין יש האפשרות להאריך תוכנית זו ושהיא לא תסתיים ב-31 באוקטובר, הכסף הוקצה והוא צבוע, יש להאריך את תקופת הזכאות על מנת שכל הגנים יוכלו ליהנות ממנו.

אנדרי קוז'ינוב: צריך לפעול במשותף עם משרד הכלכלה ומשרד העבודה והרווחה.

אנדרי קוז'ינוב: הכסף קיים.

אנדרי קוז'ינוב: צריך שיהיה מאמץ של כלל הוועדות שעוסקות בנושא להארכת תקופת הזכאות ולהנמיך כמה שניתן את הרף.

אנדרי קוז'ינוב: באוצר אומרים שכל מי שרק הגיש אישור ראשוני כבר זכאי לקבל את הכסף, אבל אז נבנים תלי תלים של הגדרות ותנאים.

אנדרי קוז'ינוב: השאלה היא למה לא ללכת.

אנדרי קוז'ינוב: במתווה הקודם שזה היה פיצוי לפי כל ילד וילד.

אנדרי קוז'ינוב: משבעה ילדים ומעלה בהתאם לכמות הילדים בגן.

אנדרי קוז'ינוב: זה מוציא מהמתווה את כל המשפחתונים שיש בהם פחות משבעה ילדים שהם גם נדרשים להחזיר את הכסף.

אנדרי קוז'ינוב: אומנם הם נמצאים לרוב בדירות פרטיות אבל עדיין יש הוצאות והיערכויות.

אנדרי קוז'ינוב: גם אותם צריך להחזיר למתווה כי הם דואגים לכמות גדולה מאוד של ילדים.

אנדרי קוז'ינוב: צריך להאריך את הזכאות ואת משך הזמן וגם להרחיב את מעגל הזכאים, תודה.

עפר שלח: תודה.

עפר שלח: אני מבקש להעלות את שני חלפון מהתאחדות מעונות היום הפרטיים.

שני כלפון: שלום לכולם.

עפר שלח: בוקר טוב.

שני כלפון: אני מסכימה עם כל מה שאמרו לפני קרן ואנדרי.

שני כלפון: אני רוצה לחזק את דברי אנדרי ולהוסיף ולומר לגבי המענק הסקטוריאלי שזה לא מדויק שאנחנו צריכים רק להגיש את הבקשה.

שני כלפון: אני הגשתי את הבקשה לאישור הראשוני וקיבלתי אותו.

שני כלפון: זה אומר שאם אחת העובדות בגן מתחלפת אז אני צריכה לעדכן אותם.

שני כלפון: ברגע שאני מעדכנת האישור הראשוני מבוטל ועד שהאישור הראשוני החדש לא מגיע – כל הטיפול במענק נעצר.

שני כלפון: קיבלתי על זה מיילים שמאשרים זאת.

שני כלפון: אם נעבור את ה-31 באוקטובר זה יבוטל ואני לא אקבל שום דבר.

עפר שלח: איך הם יודעים בכלל אם זה כל אנשי הצוות או לא?

שני כלפון: זה לפי דיווח שלי, אם אני רוצה להיות כנה ולדווח שהחלפתי אשת צוות אז אני שולחת עדכון לאישור הראשוני.

שני כלפון: פתאום קיבלתי מייל שכרגע הטיפול נעצר עד לקבלת אישור ראשוני חדש.

שני כלפון: מלכתחילה, אם הייתי יודעת זאת, הייתי מחכה עם העדכון.

שני כלפון: אבל אני גם פועלת לפי החוק אז עשיתי מה שאמרו לי.

שני כלפון: זו אחת הסיבות שהמענקים מתעכבים.

קארין אלהרר: על פי חוק הפיקוח על מעונות היום כל איש צוות במעון צריך לקבל היתר שאין לו רישום פלילי.

שני כלפון: נכון.

קארין אלהרר: אבל לא יעלה על שכל פעם שמתחלף מישהו צריך להתחיל את כל הסאגה הזו מחדש.

שני כלפון: אני מוכנה להראות לך את כל המיילים שמסבירים שזה נעצר בגלל זה.

קארין אלהרר: אז אני אומרת שנקודתית משרד העבודה פועל לא נכון.

קארין אלהרר: צריך לתקן זאת, אין היגיון שכל פעם יתחילו את כל התהליך הבירוקרטי מהתחלה.

קארין אלהרר: פשוט צריך לראות שיש איש צוות שאין לו רישום פלילי.

שני כלפון: אני רוצה להוסיף שכל העבודה מול הרשויות, כל מה שאנדרי אמר, היא מאוד חשובה.

שני כלפון: ארנונה עסקית זה סכום שהוא לא מבוטל.

שני כלפון: אני משלמת כמעט 10,000 שקלים ארנונה.

שני כלפון: אוסיף ואומר שארנונה משלמים פעם בחודשיים, גם בסגר הראשון וגם בסגר הנוכחי.

שני כלפון: משום מה עיריית חדרה גבתה מהר את הסכומים של הארנונה, חודש אחרי חודש, כדי שחלילה הסכומים של הארנונה העסקית לא ייגבו או שנבטל את הוראת הקבע.

עפר שלח: בסגר הראשון נאמר במפורש שלא גובים ארנונה עסקית וגם הייתה תוכנית שהאוצר משפה את העיריות בגין אי-גבייה זו.

עפר שלח: אז מה גבו ממך?

שני כלפון: הסגר הראשון התחיל ב-15 במרץ, אנחנו שילמנו ארנונה עסקית בפברואר.

שני כלפון: לא יודעת לגבי שאר העיריות, בחדרה שילמתי ארנונה עסקית בפברואר.

שני כלפון: מה שאומר שהתשלום הבא שלי צריך להיות רק באפריל.

שני כלפון: במרץ ירד שוב תשלום על חודשיים של ארנונה.

שני כלפון: אחר כך בדיעבד הם עשו זיכוי אבל הפגיעה בתזרים של חודש מרץ היא הקריטית והחשובה.

עפר שלח: זה לא בסדר אבל זה נראה כמו משהו נקודתי מול עיריית חדרה.

עפר שלח: אני יודע שהעיריות ברחבי הארץ לא גבו ארנונה לעסקים.

עפר שלח: אני לא מזלזל בזה, אני רק אומר שאיני בטוח ביכולתנו לטפל בבעיה נקודתית מול עיריית חדרה.

שני כלפון: מהשתת

שני כלפון: פותי בפורום גנים פרטיים אני יודעת שהרבה גננות שילמו ארנונה עסקית, חלקן הגדול קיבל החזר מסוים בדיעבד, אבל הקושי הוא תזרימי.

שני כלפון: נוסיף על זה גם את עניין ההיתר החורג שלמרות שהוא לא לגמרי קשור לוועדה חשוב לי לציין אותו שוב.

שני כלפון: העיריות מתחילות שוב לדרוש את הסכומים וזה יוביל לסגירת גני הילדים הפרטיים לגמרי.

שני כלפון: אם אצטרך לשלום עבור היתר חורג אז אסגור את הגן.

קארין אלהרר: את יודעת לומר עיריות התחילו?

שני כלפון: בחדרה התחילו, יש לי חברות מאזור רעננה וכפר סבא ששם גם התחילו לדרוש, דווקא בגלל שיש חוק ההסדרים והם יודעים שמתעסקים בעניין אז הם ממהרים לדרוש את ההיתר החורג.

שני כלפון: גם חוק ההסדרים הוא לא רלוונטי, בגן שלי יש מעל 55 ילדים אז חוק ההסדרים לא רלוונטי אלי.

שני כלפון: אני לא אשאיר את אותו הנכנס עם מחצית מהילדים מכיוון שאני משלמת עבורו 20,000 שכירות.

שני כלפון: אני צריכה את כמות הילדים הזו והוא גם יכול להכיל אותה בצורה מרווחת ותקינה.

שני כלפון: גם בחוק ההסדרים אין היגיון כרגע.

אנדרי קוז'ינוב: עולה פה פער מעניין, מבחינת משרד האוצר מי שזכאי למענק הוא מי שהתחיל את התהליך.

אנדרי קוז'ינוב: מה שמספרים לנו פה זה שצריך לסיים את התהליך כדי לקבל את המענק.

אנדרי קוז'ינוב: איפה זה נופל, ברשות לעסקים קטנים?

אנדרי קוז'ינוב: הדרישה המרכזית היא רק להתחיל בתהליך, אין חובה לסיים אותו לפי מה שאני מבין.

עפר שלח: ננסה לברר את זה בהמשך.

עפר שלח: לוסי חדידה מארגון גנים ברמה אחרת, בבקשה.

לוסי חדידה: שלום לכולם, קודמיי הציגו הרבה דברים שגם אני רציתי לדבר עליהם.

לוסי חדידה: אני רוצה לחדד: לגבי החוזים מול ההורים שמשרד המשפטים גורם לקושי להתנהל מול הורים.

לוסי חדידה: אם הבחורה של הרשות לצרכן אומרת שאין אחידות ולא צריך לתת משהו היא גורמת ממש לקושי בהתנהלות מול הורים.

לוסי חדידה: אני לא חושבת שהמדינה צריכה במצב של סגר או בידוד כמו שיש להשית עלינו את העלויות או לתת לנו לריב עם ההורים, זה פשוט לא התפקיד שלנו.

לוסי חדידה: גם ההורים במצוקה כלכלית, אני עשיתי את כל החישובים על מנת לקחת מהם כמה שפחות.

לוסי חדידה: גם זה גרם לכאוס מולם.

לוסי חדידה: העבודה שלנו היא מהנשמה.

לוסי חדידה: זו עבודה שעושים אותה באהבה ענקית.

לוסי חדידה: להעכיר את היחסים מול ההורים שיש לנו ביננו את הדבר הכי טהור שזה הילד הקטן – זה נראה לי פשוט הפקרות של המדינה.

לוסי חדידה: גן ילדים זה מהות החינוך, מהות הרגש הקיים שמביעים אותו כלפי ילד קטן.

לוסי חדידה: הביטחון הרגשי, היציבות הכי גדולה שקיימת זה המסגרת החינוכית הזו, ההורה נותן לנו את הדבר היקר לו ביותר.

עפר שלח: לוסי, אני מקבל לחלוטין את מה שאת אומרת.

עפר שלח: נניח שאני המדינה, אני יצור גדול וכבד שצריך לתת פתרון להרבה מאוד אנשים וצריך ממך את האינפוט איך עושים את זה נכון.

עפר שלח: מה המדינה עושה לא נכון שגורם לקושי שעליו את מדברת.

לוסי חדידה: המדינה צריכה להפנים שאנחנו מוסד חינוכי.

לוסי חדידה: זה אומר שאני לא איזה פיצוציה שהבאתי עוד כמה גרעינים כדי למכור ולכסות את כל ההפסדים שצברתי ואני עדיין צוברת.

לוסי חדידה: שיפנימו שאם עכשיו קיזזתי להורים ארבעה ימי עבודה שהם לא קיבלו תמורה עבורם, אני עדיין מביאה את העובדות ומשלמת משכורות ואת כל מה שמתווסף לשכר, ותשלום שכירות, ומיסוי.

לוסי חדידה: כל זה על חשבוני, על חשבון אדם פצוע.

לוסי חדידה: אני יצאתי פצועה מהסגרים הללו ברמות שאינו יכולה לתאר.

לוסי חדידה: אני עושה מאמצים שיפנימו שאין לנו את האפיק לעבוד כמו כל עסק אחר.

לוסי חדידה: יש תקרה של הכנסה שאנחנו יכולים להכניס, יש הורים שלא החזירו את הילדים ואנחנו צריכים לספוג את ההפסד הזה, יש לנו עובדת שאני מחזיקה סתם בתקווה שיכנסו עוד ילדים לגן ואתחיל קצת לשקם את עצמי.

לוסי חדידה: אני מעל 20 שנה בעלת גן ילדים ואני אומרת בדמעות שכואב לי לוותר על אהבת החיים שלי שהשקעתי את כל נשמתי בהקמתה.

לוסי חדידה: המדינה פשוט הפקירה אותי וזרקה אותי.

לוסי חדידה: אני צריכה לבכות להורים שאין לי את הכסף הזה להחזיק את המקום כמו שצריך.

לוסי חדידה: המענק של 6,000 שקלים לא כיסה אפילו את השכירות בבית, זו פשוט בדיחה.

לוסי חדידה: אז אם עכשיו המענק הסקטוריאלי נתן לנו טיפה להרים את הראש למעלה ולא להיעזר בהורים, שזו באמת המטרה שלי, לא להיעזר בהורים ולא לבכות להם.

לוסי חדידה: לא לשחק איתנו משחקים ולא לבוא במשא ומתן כזה קר.

לוסי חדידה: יש פה את הדבר הכי חם בעולם הזה שזה ילד קטן שצריך את המסגרת החינוכית שלו.

לוסי חדידה: מספיק שהילד עצמו עובר משבר של פרידות וחזרות שוב ושוב.

לוסי חדידה: לא דואגים פה לדור העתיד שאמור להחליף את היושבים בכיסאות שלכם.

לוסי חדידה: אין פה מקום לקור רוח.

לוסי חדידה: זה נכדים, זה ילדים, זה האוצר שלנו.

לוסי חדידה: אני מבקשת שתשימו את השיקולים הקרים בצד ותבינו שמדובר במוסד חינוכי על כל המשתמע מכך.

לוסי חדידה: כל אחד רוצה את הקופון שלו ואף אחד לא מוותר עליו, זה מה שקשה פה.

לוסי חדידה: בעלי שכירויות רוצים את השכירות, העירייה רוצה את הארנונה, מס הכנסה רוצה את שלו, ביטוח לאומי רוצה את שלו.

לוסי חדידה: "אולי בדיעבד תקבלי החזר של שקל או שניים" כמו שבמשרד המשפטים אמרו לי שאנחנו זכאים.

לוסי חדידה: אנחנו זכאים בתיאוריה, איפה בשטח?

לוסי חדידה: למה אני זכאית?

לוסי חדידה: אני אפילו לא יודעת מה קיבלתי מכל החמיצר הזה.

לוסי חדידה: כל המענקים הללו, תשאל אותי מה, אני לא יודעת כבר, אני בסטרס קיומי כל יום, מבקשת מרואה החשבון שיראה שלא פספסתי מענק.

לוסי חדידה: אני כבר לא יודעת כלום.

לוסי חדידה: אני מבקשת שהמדינה תאסוף את עצמה ותראה מי מנהל פה את העניינים ויכול לעבוד בהיגיון ולדבר בשפה מובנת עם עצמאיים.

לוסי חדידה: השפה שאני שומעת עד היום היא רחוקה מעצמאות.

לוסי חדידה: אין פה שמץ של חשיבה עצמאית שיודע מה זה להיות עצמאי דקה.

לוסי חדידה: זה מה שיש לי להגיד.

עפר שלח: הדברים מאוד ברורים, תודה רבה לך.

עפר שלח: אני מבקש להעלות את איחוד גני הילדים, חנן דגן, בבקשה.

חנן דגן: שלום לכולם, תודה עבור ההזדמנות, אמרו פה דברים נכונים וכואבים, חשוב לי שתבינו שגן ילדים זה עסק שמלכתחילה הוא לא כל כך כדאי כלכלית.

חנן דגן: הרווח נשחק לחלוטין ואנשים עוסקים בזה מתוך אהבה ומתוך רצון לדחוף את דור העתיד קדימה.

חנן דגן: אם נעשה חשבון כלכלי אז 3/4 מהגנים צריכים להיסגר כבר היום.

חנן דגן: הם מחזיקים בכוח עבור הילדים, כדי שהילדים לא יצטרכו לחפש מקום אחר.

חנן דגן: הם מחזיקים את כוח האדם שלהם כי לא ניתן למצוא עובדים טובים, ואחרי שהכשרנו אותם ואחרי שהעובדים האלה בקשר עם הילדים אנחנו נשמר אותם בתקווה שיגיעו ילדים עכשיו לאחר החגים.

חנן דגן: מדינת ישראל אמרה שהגנים יהיו בסגר בחגים ואז ההורים לא רשמו את הילדים.

חנן דגן: אנחנו התחלנו את השנה בחסר.

חנן דגן: לא מספיק שספגנו את מכות הסגר הראשון, הפיצוי אומנם נתן קצת אוויר אבל הוא לא כיסה חלק גדול מההוצאות שהיו, אבל הוא אפשר לנו להישאר עם הראש מעל המים.

חנן דגן: אנחנו כבר לא עם הראש מעל המים, התחלנו את השנה בחסר ואנחנו לא מתקדמים.

חנן דגן: אם לא נשים יד הדבר הזה שנקרא מוסד חינוכי לא יהיה קיים יותר, אם לא ניקח את זה בידיים אז לא יהיה לילדים לאן לחזור עם חזרת המשק לפעילות.

עפר שלח: אתה יכול לתת לנו נתונים כמה גנים היו לפני המשבר וכמה נסגרו?

חנן דגן: כ-20% מהגנים נסגרו, בסבב הזה יש לנו עוד חמישה אחוז נוספים.

חנן דגן: 20% מהגנים כבר אינם.

חנן דגן: זה מחר עוד גן ומחרתיים עוד גן, אנשים מצפים לקבל עזרה בזמן שהם נכנסים לבורות תזרים עמוקים יותר.

חנן דגן: כל יום נוספים גנים שנסגרים בכל רחבי הארץ, אנחנו עושים את כל המאמצים כדי שהם ימשיכו לשרוד אבל זה לא שם.

חנן דגן: אני מנסה לשכנע אותם שימתינו לחזרת הילדים אבל הילדים לא חוזרים.

חנן דגן: יש קורונה, יש משבר קשה.

חנן דגן: מדינת ישראל סוגרת אותנו בטענת היותנו מוסדות חינוך.

חנן דגן: אבל אף אחד לא מכיר בנו כמוסד חינוכי.

חנן דגן: שיבואו וישימו את הדברים על השולחן, אי-אפשר בלעדינו, המשק לא יוכל בלעדינו.

חנן דגן: חייבים להגדיר את הדבר הזה שנקרא גנים פרטיים כעסק חיוני וכמוסד חינוכי.

חנן דגן: זה עסק שבאים ואומרים להורים – לא מספיק שלא משתתפים איתכם בעלויות החינוך לגיל הרך, גם ייקחו מכם כסף.

חנן דגן: לוקחים את המע"מ על זה, לוקחים את הארנונה העסקית על זה, דורשים היטלי השבחה, דורשים המון דברים שמי ישלם אותם בסופו של יום?

חנן דגן: במשך השנים המרווח בגנים הולך ויורד, הסיבה היא שאנחנו לא יכולים להעמיס יותר על ההורים.

חנן דגן: יש גבול לכמה שההורה יכול לשלם.

חנן דגן: אם היו אומרים שהמחיר הריאלי הוא על פי עליית המחירים ב-20 השנים האחרונות אז המחיר להורי ם היה צריך להיות גבוה בעוד 20%.

חנן דגן: אבל, אנחנו לא יכולים להפיל זאת על ההורים, אנחנו מבינים זאת ואיננו רוצים ליצור חינוך לעשירים בלבד.

חנן דגן: זה חינוך שצריך להיות שווה לכולם, חינוך שכולם יוכלו ליהנות ממנו.

חנן דגן: אם המדינה תיקח בחשבון שמורידים את העלויות אז אנחנו נוכל להוריד את המחיר ב-20% וניקח עוד 10% ונוסיף לעובדים.

חנן דגן: יש הרבה מה לעשות אבל המדינה חייבת להתייחס למגזר הזה.

חנן דגן: לשמחתי זה קורה בזמן האחרון.

חנן דגן: כמה שהקורונה הייתה דבר רע, סוף-סוף יש הבנה שאי-אפשר בלי הגנים הפרטיים.

חנן דגן: אנחנו חייבים לשים את הדברים על השולחן ולהגיד עד כאן.

חנן דגן: אנחנו חלק חשוב מהחינוך של המדינה, לא מתנגדים לחקיקה, אנחנו רוצים שיהיה הסדר וטוב לילדים אבל יש פה עוול שיש לדון בו, יש לעזור לגנים להתקיים, תודה.

עפר שלח: תודה, חנן.

עפר שלח: אני מבקש להעלות את יעל סיטמן שכטר מהתאחדות התעשיינים, מנהלת פורום נשים בתעשייה.

עפר שלח: התחום הנדון הוא בעיקר באחריות ובהעסקת נשים.

עפר שלח: יעל, בבקשה.

יעל סיטמן שכטר: שלום לכם.

עפר שלח: יש לכם נתונים לגבי חוסר יכולת של נשים לחזור לעבודה.

יעל סיטמן שכטר: אין לנו נתונים קונקרטיים אבל אני יכולה להגיד לך שמתמונת המצב במפעלים, לצערי הרוב המוחלט של מי שיצא לחל"ת או נדרש להתפטר בעקבות המצב אלו נשים.

יעל סיטמן שכטר: עם כמה שאנחנו מעוניינות לשנות את המצב ולאזן בין בית לקריירה עבור שני המינים עדיין המצב הוא שנשים הן אלו שסובלות מהמצב הזה ואין ספק שבגילאים הקטנים, בעיקר 0–3, יש צורך מאוד חזק לתגבר את המערכת ולחזקה כדי שכלל המשפחה תוכל לצאת לעבוד, בעיקר בזמנים האלה.

יעל סיטמן שכטר: אנחנו מבקשות לטפל בנושא של הגנים.

יעל סיטמן שכטר: זו בעייה כללית ולא רק של בעלות הגנים שאני מבינה לליבן.

יעל סיטמן שכטר: לא רק הן היחידות שנפגעות, כולנו נפגעים, זו בעיה מערכתית וצריך לשים על זה דגש.

יעל סיטמן שכטר: אנחנו רואות בעיה קשה בקרב הנשים עם תמונת המצב של הגילאים הקטנים.

יעל סיטמן שכטר: אנחנו מבקשות מכם לטפל בנושא הזה כדי לאפשר לאימהות לצאת לעבוד.

עפר שלח: תודה רבה.

עפר שלח: חברת הכנסת ח'טיב יאסין, בבקשה.

אימאן ח'טיב יאסין: תודה, אדוני היושב-ראש, אין ספק שזה דיון חשוב ונחוץ בימים אלו יותר מתמיד.

אימאן ח'טיב יאסין: אני רוצה לדבר על גנים פרטיים בתוך החברה הערבית שזה הרוב המוחץ של הגנים בחברה זו.

אימאן ח'טיב יאסין: בעלות הגנים סובלות גם ממצב כלכלי קשה וגם מחוסר יכולת לתת את כל השירותים כמו שצריך.

אימאן ח'טיב יאסין: המצב בחברה הערבית הוא מצב קשה.

אימאן ח'טיב יאסין: האימהות רוצות לצאת לעבודה ויש כאלה שיוצאות ועובדות בעבודה קשה וללא שכר הוגן כך שהן לא יכולות לשלם כמו שצריך.

אימאן ח'טיב יאסין: אם אנחנו מדברים על 1,000 שקלים לחודש, 1,000 שקלים עם ארוחת עשר ועם ארוחת צהריים, ועם טיפול לפי התקן מבחינת מספר ילדים.

אימאן ח'טיב יאסין: תאר לעצמך אין הגן הזה מתקיים, רק בשביל להתקיים, רק בשביל שהמנהלת תגיד שהיא אישה עובדת.

אימאן ח'טיב יאסין: את הסוגיה הזו צריכים לשים על סדר היום, לבחון אותה לעומק ולראות איך אפשר לקדם את הנושא הזה.

אימאן ח'טיב יאסין: בחברה הערבית 64% מהנשים לא יוצאות לעולם העבודה, הן עובדות בתוך הבית ולא במשכורת.

אימאן ח'טיב יאסין: יש כאלה שמכינות אוכל למכירה ודברים כאלו אבל מדובר בדברים קטנים שהכנסתם זניחה.

אימאן ח'טיב יאסין: אם אנחנו רוצים שהנשים הערביות תשתלבנה בשוק העבודה עלינו לספק תשתית ראויה ומסובסדת.

אימאן ח'טיב יאסין: אני מבקשת שיתקיים דיון מעמיק ומיוחד בסוגיה זו שיבחן את אלפי הגנים שנמצאים בחברה הערבית מכל הצדדים.

עפר שלח: סימה חדד ממשרד החינוך, בבקשה.

סימה חדד: - - -

עפר שלח: אבקש להעלות את חגי פורגס ממשרד העבודה והרווחה.

חגי פורגס: שלום.

עפר שלח: הסיטואציה ברורה לכם, אם המשק אמור לחזור לעבודה, אם הורים אמורים לחזור לעבודה , אם נשים אמורות לחזור לעבודה, זה עובר דרך תפקוד של גני הילדים הפרטיים והמשפחתונים.

עפר שלח: אנחנו שומעים כאן את הנתונים: 15%–20% מהגנים נסגרו, אולי יותר יסגרו בהמשך, אין מתווה מעבר לסוף החודש הזה שזה בעוד שבוע.

עפר שלח: איפה אתם בסיפור?

חגי פורגס: אתחיל בלעשות סדר ונעשה את זה מהיר וחותך.

חגי פורגס: כל מה שקשור למענקים ולפיצויים טופל ישירות על ידי משרד האוצר באמצעות הרשות לעסקים קטנים ובינוניים.

חגי פורגס: אנחנו לא חילקנו מענקים ואין לנו קשר.

חגי פורגס: כמובן שאנחנו שותפים בהעברת מידע ובסיוע ככל שנדרש אבל ההחלטות הסופיות הן של האוצר.

עפר שלח: זו אמירה שנכונה לכל פעילות ממשלתית.

עפר שלח: בסוף היא מתגלגלת לפתחו של משרד האוצר ומיד נגיע לנציג שלהם.

עפר שלח: אני שואל, התפקיד שלכם לא יבוצע אם הגנים הללו לא יתפקדו.

חגי פורגס: אינני מנסה להתנער מדברים שאנחנו שותפים להם.

חגי פורגס: בוודאי שכאנחנו שותפים לקביעת קריטריונים אז אנחנו רוצים לקדם את הנושא יחד עם משרד האוצר.

חגי פורגס: כאן המצב שונה, כל העסק הזה, מתחילתו ועד סופו, אינו מובל על ידי האגף ואני לא רוצה להתייחס לדברים שאיני מבין בהם.

קארין אלהרר: חגי, אתם צריכים לוודא שאחרי כל הבלאגן הזה יהיו פעוטונים עבור הילדים.

חגי פורגס: אין חוק חינוך חובה בגילאים האלה.

קארין אלהרר: אז זה סבבה בעינך?

אימאן ח'טיב יאסין: כן, שישבו בבתים, מה הבעיה.

חגי פורגס: חס וחלילה, זה לא מה שאמרתי.

חגי פורגס: אני אומר שהקשיים שהועלו פה הם קשיים כלכליים.

חגי פורגס: המענה הכלכלי הוא לא משהו שאנחנו יכולים לספק.

קארין אלהרר: איך אתה יכול לנתק את האירוע.

קארין אלהרר: אם הם לא יקבלו פיצוי אז לא יהיה מעון ולך לא יהיה על מה לפקח.

חגי פורגס: אני אומר שוב שאלו סוגיות שאני לא יודע להתייחס אליהן.

חגי פורגס: זה לא משהו שהאגף מוביל או בר סמכא לתת תשובות לגביו.

חגי פורגס: אחדד את הנושא: אם היו אומרים לי שהדרך שבה אנחנו מיישמים את חוק הפיקוח גורמת לבירוקרטיה שמחסלת את הענף – הייתי לוקח אחריות מליאה.

חגי פורגס: אם אתם רוצים אני אתייחס - - -

עפר שלח: אז בוא נדבר על זה.

עפר שלח: העלו את זה עכשיו האנשים שדיברנו איתם, את זה שאפרופו האפשרות לקבל מענקים מחילים עליהם עכשיו גם את חוק הפיקוח שאינו רלוונטי למצב החירום שבו אנחנו נמצאים.

עפר שלח: הדרישה לעמוד עכשיו גם בחוק הפיקוח חונקת את המגזר המדובר שגם ככה חנוק.

עפר שלח: התייחסותך, בבקשה.

חגי פורגס: חוק הפיקוח במתכונת הנוכחית שלו עדיין לא נכנס לתוקף הרישיון, אנחנו עדיין בשלבי האישור הראשוני.

חגי פורגס: התנאים לקבלת אישור ראשוני הם בסיסיים יותר: הדרכת עזרה ראשונה והתנהלות בטוחה של הצוותים ובדיקת רישום פלילי שלא דורשת שום דבר מהמעון למעט איסוף חתימות.

חגי פורגס: אם הכול עובד טוב אז תוך ימים ספורים האישור הראשוני מוענק.

קארין אלהרר: חגי, זה עוד יותר מקומם אותי.

קארין אלהרר: כשנכנס לתוקף החוק בספטמבר הקודם – ישנתם בעמידה.

קארין אלהרר: לא עשיתם שום דבר כדי לוודא שהחוק הזה באמת מקוים.

קארין אלהרר: פתאום נחת עלינו משבר, המצב של הפעוטונים בכי-רע, ועכשיו זה הרגע לעמוד על זה שתהיינה הדרכות בזמן שאתה יודע שאין הדרכות קיימות.

קארין אלהרר: אני לא מצליחה להבין את ההתנהלות הזו.

חגי פורגס: לא הבנתי את הקשר בין שני הנושאים.

עפר שלח: חברת הכנסת אלהרר אומרת דבר פשוט: כשזה נכנס בספטמבר הקודם לא נעשה מהלך מזורז כדי שכולם יעמדו בקריטריונים.

עפר שלח: עכשיו דורשים את זה כתנאי לקבלת כסף בזמן משבר שחונק את המוסדות הללו כך שהם לא יכולים להתקיים.

חגי פורגס: על מה הטענה הזו מבוססת?

חגי פורגס: חולקו בשנת תש"ף כמעט 4,000 אישורים ראשוניים.

חגי פורגס: אם יש מקרה שמתעכב אצלנו בגלל משהו שלא עובד טוב אז נטפל בשמחה.

חגי פורגס: אני לא מכיר, לדעתי התהליך עבד בצורה טובה במיוחד ללוחות הזמנים הלא הגיוניים שנאלצנו לעמוד בהם.

חגי פורגס: אני חושב שהעמדנו מערכת קלה וידידותית.

חגי פורגס: באמצעות המערכת חולקו אלפי אישורים ראשוניים.

קארין אלהרר: זה לא נכון.

חגי פורגס: החוק הזה בתוקף כבר יותר משנה, אני חושב שזה לגיטימי לדרוש ממסגרת לעמוד בדרישות הבסיסיות של החוק הזה אחרי שנה וחודשיים.

חגי פורגס: במובן מסוים ניתן לשאול שאלה הפוכה: למה המסגרת נזכרה לעמוד בדרישות הבסיסיות של החוק רק כשהיא צריכה לקבל כסף.

קארין אלהרר: אתה יודע מה?

קארין אלהרר: זה פשוט מקומם.

קארין אלהרר: היה דיון בהשתתפות אמיר מדינה בוועדה לזכויות הילד.

קארין אלהרר: אני שאלתי אתכם אם עשיתם Reaching Out לפעוטונים ואם יידעתם אותם, התשובה הייתה "אין לנו דרך לאתר אותם".

קארין אלהרר: אז עכשיו נמצאה הדרך לאתר אותם.

עפר שלח: עכשיו הפעוטונים באים אלינו ואנחנו לא צריכים לבוא אליהם.

קארין אלהרר: זה פשוט לא הוגן.

עפר שלח: חגי, תשובתך ונעבור למשרד האוצר, חגי נעלם מאיתנו.

עפר שלח: מבקש להעלות את אביעד שוורץ ממשרד האוצר.

עפר שלח: אביעד, ניקח אותך לסיפור 200 המיליון שמהם נוצלו רק כ-30.

עפר שלח: אם לא יהיה שינוי אז 170 מהם נעלמים מן השולחן כי לא תהיה דרך לקבלם.

אביעד שוורץ: זה לא שהוקצו 200 מיליון אלא זה ההסכם למעונות בהתאם לגודל המעון שקבע את הסכום שכל מוסד יקבל בהתאם למספר הילדים.

אביעד שוורץ: עשו הערכות ובהתאם לכמות הבקשות.

אביעד שוורץ: כמו שעלה בדיונים, גודל הגנים זה נתון שקשה לקבל, זאת להבדיל מהמעונות המסומלים.

אביעד שוורץ: - - - 200 מליון שקלים, עשינו הערכות והתעדכנו תוך כדי הגשת הבקשות בפועל למענק.

עפר שלח: אביעד, אתה אדם רציני, המספרים הם ידועים, אנחנו יודעים את כמות הגנים הפרטיים, שמענו זאת תוך כדי הדיון.

עפר שלח: אפשר לעשות הערכות יותר מדויקות מזה.

עפר שלח: האם לתפיסתך זה פשוט שבאמת היה צריך רק 30 מיליון שקלים ואולי ה-200 מיליון זה כמו שהיה בדברים אחרים – מספר שהופרח באוויר בשביל להראות שמקצים הרבה כסף – או שכמו שאומרים הגנים הפרטיים הדרישות הבירוקרטיות והקשיים שמערימים עליהם מנעו מהם לנצל את מה שהגיע להם.

אביעד שוורץ: אפשר לדבר גם עם הסוכנות לעסקים קטנים שהיא זאת שמטפלת במענק.

אביעד שוורץ: שולמו כבר למעלה מ-30 מיליון ויש גם בקשות שעדיין בתהליך אז הן תשולמנה בעתיד הקרוב.

אביעד שוורץ: אין כוונה למנוע ממעון להגיש, זה ממש לא העניין פה.

אביעד שוורץ: ההבנה היא שלא ברור מספר המעונות.

אביעד שוורץ: המענק הזה - - - מענה בתחילת המשבר, זה היה אחרי שיצאנו מהסגר הראשון.

אביעד שוורץ: הייתה אז עוד המון אי-ודאות, מעונות היום נפתחו בקפסולות וזה השפיע על הפעילות של המעונות הגדולים.

אביעד שוורץ: מעונות קטנים עד שבעה ילדים לא הושפעו מהמגבלות הללו.

אביעד שוורץ: - - - אנחנו מכירים יותר את הדברים ומעבר למענק הזה באמת יש את המענקים של רשות המיסים שגם הם נותנים מענה למעונות, הם תלויים בדיווח על אובדן הכנסות.

עפר שלח: אנחנו יודעים גם מהם, ממה ששמענו עכשיו, וגם מעסקים אחרים שזה מאוד קשה גם לעסקים שלא היו להם מחזורים בסוף השנה שעברה כי הם רק הוקמו.

עפר שלח: אני רוצה לשאול אותך לגבי סוגיית הארנונה למעונות שהם לא עסקים, ארנונה רגילה שאינה עסקית.

עפר שלח: הם לא נהנו מהפטור מארנונה עסקית.

עפר שלח: שמענו שגם אלו שזכאים לא נהנו מהכסף אבל זה לא נופל על השולחן שלכם.

עפר שלח: האם הדבר הזה הגיע לשולחנכם והאם בו מסתמן פתרון.

אביעד שוורץ: אני לא מכיר את הנושא הזה לגבי באמת הארנונה.

אביעד שוורץ: בסופו של דבר המענה - - - הסוכנות לעסקים קטנים.

אביעד שוורץ: עסק שנסגר מביא את האישור לעירייה שאמור לפתור את המקום מארנונה.

אביעד שוורץ: אם זה מעון שפועל בבית מגורים יכול להיות ששם נושא הארנונה הוא באמת יותר מורכב.

אביעד שוורץ: אני לא מכיר את העניין הזה.

אביעד שוורץ: חשוב להדגיש שהארנונה למגורים היא יותר זולה מארנונה עסקית.

אביעד שוורץ: לכן, מראש התשלומים שלהם נמוכים יותר.

אנדרי קוז'ינוב: גם ההכנסות שלהם יותר נמוכות.

אביעד שוורץ: - - - לתת את המענה לנושא הזה כי הוא מתייחס להוצאות הקבועות של העסק שכוללות גם את הארנונה, גם את השכירויות.

אביעד שוורץ: - - - לא עבד תקופה מסוימת והוא חווה פגיעה משמעותית יותר, הוא יקבל סכום גבוה יותר.

עפר שלח: אני רוצה לחזור לנקודת ה-31 באוקטובר.

עפר שלח: האם, בלי קשר לסכום הגג המוערך התקנות ישונו באופן שגם אחרי ה-31 באוקטובר עסקים כאלה יוכלו להגיש בקשות ולבקש את הכסף.

אביעד שוורץ: זה נושא שדיברו איתנו עליו ממש לאחרונה.

אביעד שוורץ: אנחנו עכשיו בבדיקה לגבי העדכון של הנושא הזה, האם יש אפשרות להאריך את משך הגשת הבקשה.

אביעד שוורץ: אעדכן בנושא.

עפר שלח: 31 באוקטובר זה סוף השבוע הזה.

אביעד שוורץ: נכון, אעשה את הבדיקה ממש בזמן הקרוב.

עפר שלח: אני מבקש תשובות לזה ומעשים בעקבות זה.

עפר שלח: אם הדבר הזה לא יקרה כל המוסדות הללו יעמדו בפני שוקת שבורה, בוודאי עכשיו, ביציאה מהסגר השני.

עפר שלח: לא יכול להיות שבמוסדות כל כך חיוניים לא יהיה כסף שמוקצה לזה שהוא, אם יורשה לי להגיד, סכום קטן ביחס למה שאנחנו מדברים עליו וקטן יחסית ביחס לנזק שנגרם מזה שאנשים פשוט לא יכולים לחזור לעבוד.

אביעד שוורץ: אבצע את הבדיקה היום או מחר.

עפר שלח: שאלות נוספות של חברי הכנסת?

אנדרי קוז'ינוב: אם יש פה התחייבות פומבית לעשות את הבדיקה אז אותי זה מספק.

אנדרי קוז'ינוב: צריך להבין שמבחינת הארנונה, צודק אביעד, מבחינת ארנונה עסקית זה פחות בעייתי.

אנדרי קוז'ינוב: מבחינת ארנונה פרטית, אותם משפחתונים שנמצאים בבתים הפרטיים מרווחים מלכתחילה פחות כי יש פחות ילדים.

אנדרי קוז'ינוב: יש שבעה ילדים אז הארנונה היא רגילה.

אנדרי קוז'ינוב: על זאת מתווספות הוצאות לביטוחים, חשמל, מים מוגדלים ועוד.

עפר שלח: ראה, זכאית המדינה להגיד: "אם אני לא נותנת לאנדרי קוז'ינוב ולעופר שלח הנחה עבור הארנונה בבית, אז אני לא צריכה לתת למישהו כי הוא מפעיל גן ילדים בבית".

עפר שלח: האם יש מנגנון פיצוי על ההוצאות הנוספות שקיימות גם במעון שנמצא בבית?

אנדרי קוז'ינוב: את זה אני לא יודע.

אנדרי קוז'ינוב: יש באמת פיצוי לעסק שנפגע ב-25% מהכנסותיו, זה בהתאם לתוכנית הכלכלית הנוכחית.

אנדרי קוז'ינוב: השאלה היא למה משווים את הפגיעה הזו, למחזור של תחילת 2020?

אנדרי קוז'ינוב: למחזור של 2019?

אנדרי קוז'ינוב: האם העסקים שנפתחו בסוף 2019 או בתחילת 2020 זכאים?

אנדרי קוז'ינוב: יש פה המון סוגיות כביכול קטנות אבל זה משפיע על התוצאה הסופית.

עפר שלח: אביעד, אתה יכול לתת תשובה לשיח שהיה ביננו עכשיו?

אביעד שוורץ: הבדיקה נעשית ביחס לתקופה המקבילה בשנה שעברה.

אביעד שוורץ: זאת מתוך הבנה שיש מחזוריות, יכול להיות שהעסק מרוויח יותר בתקופות מסוימות ולכן לוקחים את התקופה המקבילה בשנה שעברה.

אביעד שוורץ: לגבי - - - של עסקים חדשים, אני חושב שהכי נכון לבדוק מול רשות המסים כי יש מענים גם לדברים הללו.

אביעד שוורץ: יש דרך לבצע בדיקות גם בעסקים שיותר מורכב והבדיקה הפשוטה לא תעבוד בגלל סיבות שונות.

אביעד שוורץ: רשות המסים שהיא זאת שמתפעלת בפועל את הדברים הללו כדאי להעלות אותה כדי לקבל תשובות מדויקות.

קארין אלהרר: אביעד, לגבי היטל שימוש חורג, אתם מעורבים בעניין הזה?

אביעד שוורץ: אנחנו מעורבים, ניסינו לקדם את זה בחוק ההסדרים, לאפשר גם למעונות שפועלים בבתים בפרטיים פטור מהיטל שימוש חורג בגלל שיש פה רגולציה חדשה.

אביעד שוורץ: כל החוק לא קודם ולכן גם זה מושתק כרגע.

אביעד שוורץ: אנחנו מתכננים להמשיך לטפל בזה בעתיד ביחד עם משרד ראש הממשלה.

עפר שלח: תודה.

עפר שלח: חבר הכנסת בוסו, בבקשה.

אוריאל בוסו: אדוני היושב-ראש, אני חושב שמשבר הקורונה חשף בפנינו את משבר המעונות והמשפחתונים במדינת ישראל.

אוריאל בוסו: כחבר המועצה לגיל הרך בעבר אני יודע לא מהיום שיש בעיה עם הגיל הרך.

אוריאל בוסו: אדם לא צריך לשלם עבור חינוך ילדיו החל מגיל לידה ולא רק מגיל שלוש.

אוריאל בוסו: התחילו קצת לדבר אבל המשבר הוא כל כך עמוק, אנשים לא שולחים את הילדים לגנים כי הם נמצאים בחל"ת, המנהלים לא יכולים להיערך כראוי כי אנשים לא מחזירים, אם אחד העובדים יוצא לבידוד אז זה יוצר בעיה נוספת.

אוריאל בוסו: לפעמים בקבוצה הזו ילדים יצאו לבידוד ובקבוצה השנייה לא יצאו לבידוד.

אוריאל בוסו: אולי זה הזמן לפנות לרשויות המקומיות, משרד הפנים ומשרד האוצר, לפטור את כל מי שמחזיק משפחתון או מעון מארנונה.

אוריאל בוסו: זו תהיה לפחות העזרה הישירה.

אוריאל בוסו: אני שומע פה אנשים שלא הצליחו באמת לקבל את העזרה, וגם העזרה שהם קיבלו היא זניחה.

אוריאל בוסו: יש להתייחס למעונות הפרטיים כגופי חינוך לכל דבר, כמו גן ילדים שפועל.

אוריאל בוסו: יש לתת תוכנית לכל תקופת הסגר.

אוריאל בוסו: הבעיה היא שברגע שאתה לא מכריז על סגר אז הם נמצאים בדילי ולא זכאים להשתתפות, וגם כשאתה מכריז אז אי-אפשר להיערך מהיום להיום.

אוריאל בוסו: אין להם שום בסיס לתפקד, הם נמצאים במשבר עמוק.

אוריאל בוסו: אנחנו יודעים שאם האחריות על הילדים בגיל זה תיפול על המדינה אז הכסף שאנחנו נשלם הוא הרבה יותר גדול מאשר העזרה הבסיסית למעונות הפרטיים.

אוריאל בוסו: צריך לשבת סביב שולחן עגול שיכלול את משרד הרווחה, האוצר, הפנים והחינוך, לתת מעטפת כוללת למעונות הללו.

אוריאל בוסו: אנחנו לא יודעים מתי נגמור עם הקורונה אבל בינתיים הם צריכים להמשיך להתנהל.

אוריאל בוסו: אנחנו נמצא את עצמנו מול שוקת שבורה אם הילדים יישארו בבתים וזה יוסיף עוד מובטלים.

עפר שלח: חברת הכנסת אלהרר, בבקשה.

קארין אלהרר: שוב תודה עבור הדיון החשוב.

קארין אלהרר: אני רוצה לעשות הפרדה בין שני דברים, ברמה הארצית של השלטון המרכזי, אני באמת ממשיכה את קריאת היושב-ראש לאוצר לדחות את המועד האחרון להגשת הבקשה לפיצוי.

קארין אלהרר: בלי הפיצוי הזה המספרים שאנחנו רואים היום של 2,500 פעוטונים שנסגרים, רק ילכו ויתרחבו.

קארין אלהרר: אני מבהירה שאחרי משבר הקורונה המדינה תתעורר בבוקר ותראה שיש מחסור חמור במעונות לפעוטות וזה ישפיע השפעה ישירה על היכולת לשקם את הכלכלה הישראלית.

קארין אלהרר: באין מעונות לא תתאפשר יציאת הורים לעבודה, זו הנקודה הראשונה.

קארין אלהרר: הנקודה השנייה: אני רוצה לקרוא לשלטון המקומי שיש לו נגיעה ישירה לפעוטונים כי הם עובדים ב-ד' אמותיו לפעול על מנת לסייע גם בעניין הארנונה וגם בעניין היטל שימוש חורג.

קארין אלהרר: אני בעד רגולציה שיש בה הגיון ושכל.

קארין אלהרר: כרגע זו פשוט מכת מוות לאותם עסקים קטנים שהם בתי חינוך אבל גם עסקים, תודה רבה.

עפר שלח: חברת הכסת ח'טיב יאסין, בבקשה.

אימאן ח'טיב יאסין: אני מסכימה עם מה שאמרו חבריי קודם, אני מציע לשגר מסר של כולנו לפיו יש למדינה אחריות על ילדים מגיל לידה.

אימאן ח'טיב יאסין: אם אנחנו נמשיך להתייחס לגיל אפס בקונוטציה שלו, שהוא לא שווה ולא ראוי אז גם המדיניות תהיה במקום הזה.

אימאן ח'טיב יאסין: הדבר השני: אני מבקשת מכבודו לייחד ישיבה מיוחדת לבחון את נושא המעונות בתוך החברה הערבית.

אימאן ח'טיב יאסין: זה נושא מאוד כואב ויכולה לבוא ממנו ישועה גדולה לחברה בכלל.

עפר שלח: תודה.

עפר שלח: אני רוצה לגעת בסוגיה הבריאותית שלא נגענו בה בכלל.

עפר שלח: אני לומד הרבה מאוד על הפצת הקורונה בגילאים השונים, למעט מסמך אחד של משרד הבריאות שהופיע לפתע בשבוע שעבר ונוגד מסמך של פיקוד העורף שהופיע במקביל.

עפר שלח: בהינתן שאנחנו צריכים להסתכל על חיים בנוכחות קורונה, כל התפיסה הזו שרואה את הכול דרך שיעורי התחלואה, כמובן שהדבר הראשון שצריך להוביל אותנו זה הימנעות מלהגיע לקווים האדומים של מערכת הבריאות, אבל שיעורי ההידבקות וההדבקה בגילאים האלה הם כאלה שבעיני לא מצדיקים את הכללתם האוטומטית בתוך סגר כזה או אחר על החיים במשק.

עפר שלח: הדבר הזה, כשמסתכלים על זה כשירות חברתי חיוני, הן בהיבט התעסוקתי והן בהיבט החינוכי, זה צריך להיות הדבר האחרון שסוגרים.

עפר שלח: עושה רושם שהיד קלה על ההדק.

עפר שלח: הדבר השני:

עפר שלח: אנחנו נרצה תשובות מידיות ממשרד האוצר האם הוארכה האפשרות לבקש ולקבל פיצוי מעבר ל-31 באוקטובר.

עפר שלח: לגבי אי-ההבנה שהייתה פה בעניין הסכום של 30 מיליון השקלים, לי זה מאוד ברור מה קרה פה כי אני עוסק בזה כבר חצי שנה.

עפר שלח: הדרג הפוליטי של משרד האוצר מפריח מדי פעם מספרים לחלל האוויר של מה שהוקצה לדברים מסוימים.

עפר שלח: בין אם זה אשראי לעסקים שעובר דרך הבנקים ובסוף לא ממומש ובין אם זה מה שהוקצה למעונות יום, מדובר במספרים שבסופו של דבר לא מבוססים על שום דבר ומטרתו להראות שהוקצו מספרים גדולים, ואז אנחנו מקבלים את המסמכים שמראים שאחוזים גדולים מהתוכניות לא בוצעו כלל.

עפר שלח: זה לא כל כך משנה המספר הכולל ששמו פה באוויר, מה שמשנה הוא שבהתאם לקריטריונים העסקים שפונים יקבלו את הכסף מהר, על אחת כמה וכמה בעסקים כאלה שהם חיוניים.

עפר שלח: זו צריכה להיות הגישה, זה מפתח חינוכי ותעסוקתי.

עפר שלח: שמענו מהנציגים של גני הילדים שנעשים מאמצים על ידי האוצר לעמוד בזה ואני בטוח שזה נכון, אבל ההבנה הזו שקודם כל בעסק הזה נותנים, אחר כך אפשר להתחשבן.

עפר שלח: אפשר לחשוב שמישהו יבוא וירמה בקצה של קצה.

עפר שלח: הרי מי שיעשה כך – ייתפס.

עפר שלח: אנחנו נבקש לברר שהדבר הזה סודר, נבקש גם מהשלטון המקומי, שנציגיו לא היו בזום, להסביר לנו האם הרגולציה על היטל שימוש חורג תשתנה.

עפר שלח: אם סוגיית המעונות הפרטיים לא תיפתר תיווצר כאן בעיה חינוכית ותעסוקתית ראשונה במעלה לכל המשק.

עפר שלח: תודה רבה, הישיבה נעולה.